Keskustan puheenjohtajuutta tavoitteleva puolustusministeri Antti Kaikkonen julkaisi keskeisimmät teesinsä ja poliittisen pamfletin Helsingin Etu-Töölössä puoluetoimistoa vastapäätä olevassa puistossa torstaina iltapäivällä.

Keskustan puheenjohtajaksi pyrkivän Antti Kaikkosen mukaan keskustan maahanmuuttolinjan on oltava tiukka, mutta oikeudenmukainen. Mika Koskinen

Antti Kaikkonen (kesk) tiivisti Iltalehden pyynnöstä puheenjohtajasanomansa seuraavasti:

– Keskustan itseluottamus täytyy palauttaa. Keskustaa tarvitaan 2020-luvulla. Tarvitaan kansanliikettä, joka arvostaa työn tekemistä, yrittämistä, itsensä kehittämistä, mutta jolla on myös sydäntä yhteiskunnan heikompiosaisille.

Kaikkosen julkistamassa pamfletissa kuvataan Kaikkosen elämänkaari ”hyvine ja huonoine hetkineen” sekä laaja yhteiskuntapoliittinen puheenvuoro siitä, millaista Suomea ja keskustaa pitäisi 2020-luvulla kehittää.

Tiedotustilaisuudessa Kaikkoselta kysyttiin, aikooko hän ottaa valtiovarainministerin salkun, jos tulee valituksi. Kaikkonen sanoi, että valtiovarainministeriä ei ole syytä vaihtaa ainakaan Suomen EU-puheenjohtajakauden aikana. Suomen puheenjohtajuus päättyy vuodenvaihteessa.

Mitä sen jälkeen tapahtuisi, siihen Kaikkonen ei antanut suoraa vastausta. Hänen mukaansa perusteluja sille, pitkääkö hallituksen toiseksi suurimman puolueen puheenjohtajan olla valtiovarainministeri, löytyy puolesta ja vastaan.

Kaikkonen arveli, että tässä hänellä ja keskustan toisella puheenjohtajaehdokkaalla, elinkeinoministeri Katri Kulmunilla saattaa olla pieni linja ero.

Linjaero löytyy myös ehdokkaiden suhtautumisesta eutanasiaan. Kaikkonen sanoi kannattavansa eutanasiaa, jos potilas on kuolemassa, lääkkeet eivät auta potilasta ja tämä kärsii ja potilas itse haluaa eutanasiaa.

Maahanmuutosta vielä vääntö hallituksessa

Pamfletissaan Kaikkonen erittelee keskustan viime keväänä kokeman historiallisen vaalitappion syitä.

Kaikkosen mukaan keskusta hävisi usein viestinnässä, virheitäkin tehtiin, Sipilästä tuli opposition pilkkalaulujen kohde, monet säästöt, jotka kohdistuivat mm. perusturvaan, rassasivat. Liikenne- ja viestintä Anne Berner oli oma lukunsa.

Kaikkosen mukaan puolue kärsi myös maahanmuuttokeskustelussa tappioita.

– Syntyi mielikuva, että keskustan linja on suurin piirtein ”tulkaa kaikki”, mikä oli tietenkin väärä viesti, Jatkossa tästäkin on opittava, Kaikkonen kirjoittaa ja arvostelee samalla pääministeri Juha Sipilän kuuluisaa lupausta antaa oma talonsa turvapaikanhakijoiden käyttöön, vaikka hän ei tässä yhteydessä Sipilää nimeltä mainitsekaan,

Kaikkosen mukaan keskustan maahanmuuttolinjan on oltava tiukka, mutta oikeudenmukainen.

– Hädänalaisempia on autettava, rikollisia tai onnenonkijoita ei. Selvää on, että näistä tulee vielä omat vääntönsä Rinteen hallituksessa. Keskustanmaahanmuuttolinja on selkeästi realistisempi ja tiukempi kuin kuin esimerkiksi vihreiden, Kaikkonen kirjoittaa.

Hän kommentoi 2012 puolueen johtoon valittua Sipilää myös suoraan.

– Vaikka Sipilää hyvänä järkimiehenä pidinkin, itseni oli silti vähän vaikea ymmärtää sitä kaikkea hehkutusta hänen ympärillään. Oikein hyvä mies, mutta sen minkä media nostaa, se pian myös laskee.

Väyrynen takaisin

Kaikkosella oli kova mittelö 1998 puolueen entisen puheenjohtajan Paavo Väyrysen kanssa. Väyrynen tunki itsensä väkisin ehdokkaaksi Uudellemaalle, jonka keskustapiirin puheenjohtaja Kaikkonen tuolloin oli.

– Paavo tiedotti asiasta medialle pukahtamatta mielenmuutoksestaan mitään meille päin. Tällainen peli ei mielestäni vetele. Politiikka ei ole sooloilua ja sopimuksista on pidettävä kiinni.

Asiasta nousi valtava, muutamia viikkoja kestänyt haloo.

– En tiedä, onko niin, että viisaampi väistyy, mutta lopulta piiritoimikunta taipui, ja Paavo suostuttiin ottamaan ehdokkaaksi, Vähän kitkerältä se kyllä itsestäni maistui.

Puutteistaan huolimatta Kaikkonen sanoo pitävänsä Väyrystä ”raskaan sarjan poliitikkona”, vaikka onkin joutunut seuraamaan tämän edesottamuksia ”harmistunein ja surullisinkin mielin.”

Kaikkosesta Väyrynen ei ole joukkuepelaaja.

– Siitä huolimatta pitäisin hyvänä, että Paavo joku kaunis päivä vielä palaisi keskustan jäseneksi. Kyllähän Paavo nimittäin keskustaan kuuluu. Kuin sattumat keittoon. Sekä Paavon että keskustan kannalta hänen valtiomiesuransa nimittäin ansaitsisi tämänhetkistä tyylikkäämmän lopun, Kaikkonen kirjoittaa,.